  Анжелика Тихонова корреспондент 6-тӥ южтолэзе Ижкарысь Чеберлыко киужъёсъя йӧскалык центрын Удмуртиысь калык суредасьлэн Геннадий Сидоровлэн нимаз адӟытонэз усьтӥськоз. Кызьы вераз ивортодэтъя «Удмуртия» агентстволэн корреспондентэзлы ачиз суредась, возьматон аслаз котырес лыдпусэзлы но чеберлыко киужъёсъя удысын ужаны кутскем дырысеныз 25 ар тырмонлы сӥземын. Адӟытонэ 55 арес тырмонэлы сӥземын. Маин мон вырӥсько? Пуэн вырисько бере, пу ужъёсы татын, пулэсь лэсьтэм арбериосы, скульптураос но декоративно-прикладной искусствоя ужъёсы. Собере вӧё буёлэн ужам ужъёсы, картинаосы <…>Со сыӵе творческой отчёт пичияк гинэ. Собере мыным туэ тырмиз 25 ар, кызьы ужасько та ужын, кызьы мон усьтӥ Узей-Тукляын Дом ремёсел. Со сыӵе итог аслам ужамелы, шуом. Нимаське адӟытонэ «Наследие Кылдысина» («Кылдысинлэн Наследствоез»). Асьмеос ведь солэн нылпиосыз, удмурт адямиос. Соин ик озьы ниманы малпай Геннадий Сидоров, суредась Ватсан Геннадий Сидоров - Россиысь суредасьёслэн огазеяськонзылэн ёзчиез, Удмуртиысь лулчеберет удысысь дано ужась, Удмуртиысь Кун премилэн лауреатэз, Удмуртиысь калык суредась. Лулчеберет удысын 1982-тӥ арысен тырше. Ува ёросысь Узей-Тукля гуртысь Кибашлыослэн юртэнызы кивалтэ. Суредасьлэн ужъёсыз трос пол гинэ пӧртэм адӟытонъёсын возьматэмын. Геннадий Сидоровлэн ужъёсыз ӵемысь историен, мифологиен герӟаськемын. Озьы ик трос яратонэз, семья кусыпъёсты возьматӥсь образъёсыз. Суредась пулэсь парк скульптураос лэсьтонъя фестиваль-конкурслэн огез кивалтӥсез луэ. Солы луыса Удмуртиысь трос гинэ гуртъёс но каръёс пулэсь скульптураосын чебертэмын. Тегъёс: Ижкар Удмуртия йӧскалыклулчеберет адӟытон киуж суредасьёс  